FI Euroopan unionin virallinen lehti CE 88/429

(2004/C 88 E/0435)

KIRJALLINEN KYSYMYS E-2676/03

esittäjä(t): Ulrich Stockmann (PSE) komissiolle

(10. syyskuuta 2003)

Aihe: DHL Airways -yrityksen pääsy Yhdysvaltojen markkinoille

Deutsche Post World Netin otettua haltuunsa kansainvälisen pikalähetyspalveluiden tarjoajan DHL:n United Parcel Service Inc. (UPS) ja FedEx ovat yrittäneet monin keinoin estää DHL:n pääsyn amerikkalaisille markkinoille. UPS ja FedEx hallitsevat Yhdysvaltojen pakettimarkkinoita eräänlaisena duopolina 80 prosentin osuudella, kun taas DHL:n markkinaosuus siellä on 0,9 prosenttia. UPS ja FedEx käyttävät oikeudellisena tai poliittisena keinona ulkomaisten kilpailijoiden eristämiseen Yhdysvaltojen markkinoilta säännöstä, jonka nojalla lentoyhtiö katsotaan yhdysvaltalaiseksi vain, jos Yhdysvaltojen kansalaisilla on vähintään 75 prosenttia äänten kokonaismäärästä ja 51 prosenttia pääomasta. DHL Airways täyttää molemmat ehdot Yhdysvalloissa, sillä DPAG:n otettua DHL haltuunsa maa- ja ilmakuljetukset on erotettu kahdeksi yhtiöksi ja DHL International on osallisena DHL Airwaysissä vain 25 prosentilla. Yhdysvaltojen liikenneministeriö (Department of Transportation) on myös vahvistanut tämän ja hylännyt monia UPS:n ja FedEx:n tekemiä valituksia. Valtion puolustustalousarvioon hyväksyttiin kuitenkin 16. huhtikuuta 2003 lisäys, jonka nojalla lentoyhtiöillä, joita Yhdysvaltojen kansalaiset eivät valvo tehokkaasti, jotka saavat yli 50 prosenttia liikevaihdostaan ulkomaisesta yrityksestä tai jotka ovat vieraan valtion omistuksessa, ei ole lupaa ottaa vastaan sotilastilauksia nyt täytäntöönpantavasta talousarviosta. Tämä vaatimus sopii yksinomaan DHL Airwaysiin eli sillä syrjitään räikeästi vain yhtä yritystä, koska Pentagon ja Yhdysvaltojen ulkoasianministeriö ovat DHL Airwaysin huomattavia asiakkaita. FedEx:n ja UPS:n kilpailunvastainen asenne on selvästi ristiriidassa UPS:n vapaan toiminnan kanssa Euroopassa. UPS:lla yksin on Yhdysvalloissa noin 64 prosentin markkinaosuus ja DHL:n vastaava osuus on vain 0,9 prosenttia, kun taas Deutsche Postin (DHL mukaan lukien) osuus Saksan markkinoista, joilla käydään voimakasta kilpailua, on 23 prosenttia ja UPS:n 8 prosenttia.

Onko komissio tietoinen esitetystä ongelmasta? Mitä se aikoo tehdä mainitun syrjinnän torjumiseksi? Yhdysvaltojen ja EU:n neuvotellessa Open Sky -sopimuksesta mihin toimiin komissio aikoo ryhtyä Yhdysvaltojen markkinoille pääsyn varmistamiseksi ja täyden vastavuoroisuuden toteuttamiseksi?

Pascal Lamyn komission puolesta antama vastaus

(14. lokakuuta 2003)

Komissio seuraa tarkoin tilanteen kehitystä eurooppalaisten yritysten Yhdysvaltojen markkinoille pääsyn osalta.

Kysymys koskee pikalähetyspalvelujen tarjoajan DHL:n pääsyä Yhdysvaltojen markkinoille. Yhdysvalloissa hiljattain annetussa lainsäädännössä asetetaan uusi rajoitus, joka koskee sotilastilauksiin oikeutettujen lentoyhtiöiden omistuspohjaa. Tarkemmin sanottuna huhtikuussa 2003 hyväksytyn sota-ajan puolustus-talousarvion lisäystä koskevan määräyksen (Emergency Wartime Supplemental Appropriations Act) 2710 pykälässä todetaan seuraavaa: ”Tämän talousarvion tai minkään muun talousarvion varoja ei voida ohjata tai käyttää edellä kuvatunlaiseen kuljetukseen … jonka suorittaa lentoyhtiö, jota Yhdysvaltojen kansalaiset eivät valvo tehokkaasti … lentoyhtiön ei katsota olevan Yhdysvaltojen kansalaisten tehokkaasti valvoma, jos lentoyhtiö on saanut yli 50 prosenttia viimeisen kolmen vuoden liikevaihdostaan subjektilta, joka ei ole yhdysvaltalainen, ja jos tämä subjekti joko suoraan tai epäsuorasti omistaa äänivaltaisia osakkeita ulkomaisessa lentoyhtiössä tai on ulkomaisen viranomaisen tai laitoksen omistama.”

Komission mielestä nämä säännökset loukkaavat Euroopan etuja, erityisesti DHL:n. DHL tarvitsee Yhdysvaltojen rahtilentoyhtiöiden palveluja joidenkin toimituspalvelujensa lentokuljetukseen. Koska nämä lentoyhtiöt saavat hyvin suuren osan liikevoitostaan DHL:ltä, ne eivät olisi puolustustalousarvion lisäyksen nojalla oikeutettuja sotilastilauksiin.

Komissio kuitenkin huomauttaa, että 2710 pykälä antaa puolustusministerille mahdollisuuden kumota tämän rajoituksen: ” … Jos puolustusministeri katsoo, ettei yksikään lentoyhtiö, jolla on 41102 pykälän mukainen todistus, voi tai halua tarjota tällaista kuljetusta, hän voi soimia sopimuksen kuljetuksesta sellaisen lentoyhtiön kanssa, jolla ei ole todistusta.” Komission tietojen mukaan DHL hoitaa tällä hetkellä puolustusministeriön postinkuljetuspalveluja sekä Irakiin että Afganistaniin.

Joka tapauksessa on huomautettava, että DHL on myynyt 25 prosentin osuutensa DHL Airwaysistä yhdysvaltalaisille sijoittajille. DHL Airwaysin uusi nimi on AStar Air Cargo, ja se on nyt 100-prosenttisesti Yhdysvaltojen kansalaisten omistama.

Komissio on tietoinen siitä, että Yhdysvaltojen rahtilentoyhtiöillä on oikeus suorittaa unionin sisäisiä lentoja, kun taas unionin rahtilentoyhtiöillä ei ole oikeutta suorittaa Yhdysvaltojen sisäisiä lentoja. Tätä epätasapainoa käsitellään unionin ja Yhdysvaltojen tulevissa avointa ilma-aluetta koskevissa tulevissa neuvotteluissa. Neuvottelujen tarkoituksena on avata Yhdysvaltojen sisäiset markkinat unionin lentoyhtiöille ja päinvastoin. Keskeisellä sijalla on ulkomaiseen omistukseen ja lentoyhtiöiden hallintaan tällä hetkellä sovellettavien erityisrajoitusten poistaminen.